દેવભૂમિ દ્વારકા પોલીસ સ્ટેશનના પી.એસ.આઈ. એસ. આઈ. મધરાએ જણાવ્યું હતું કે હાઈ એલર્ટના પગલે દ્વારકામાં સતત પેટ્રોલિંગ અને તપાસ કરવામાં આવી રહી છે. તમામ હોટલોમાં ચેકિંગ કરવામાં આવી રહ્યું છે. અગાઉ આતંકીઓએ હુમલા માટે જે દરિયાઇ કિનારાનો ઉપયોગ કર્યો હતો તે સિવાય અન્ય બીજી જગ્યાઓનો ઉપયોગ આતંકીઓ દ્વારા કરવામાં આવી શકે છે. જેના આધારે સઘન પેટ્રોલિંગ કરવામાં આવી રહ્યું છે. સેન્ટ્રલ એજન્સી પાસેથી મળેલા ઇનપુટના આધારે ગુજરાતમાં હાઇ એલર્ટ આપવામાં આવ્યું છે અને સંવેદનશીલ વિસ્તારોમાં ચેકિંગ હાથ ધરવામાં આવી રહ્યું છે. રાજ્યનાં મોટાં મંદિરોની સુરક્ષા વધારવામાં આવી છે. દ્વારકા અને સોમનાથ મંદિરની સુરક્ષામાં વધારો કરવામાં આવ્યો છે. ઉપરાંત સમગ્ર સૌરાષ્ટ્રને હાઈ એલર્ટ પર રાખવામાં આવ્યું હોવાનું સૂત્રોએ જણાવ્યું હતું. જામનગરમાં મોટી રિફાઇનરી, જાહેર સ્થળો , દરિયાઈ કાંઠા વિસ્તારોમાં સતત પેટ્રોલિંગ કરવામાં આવી રહ્યું છે. જિલ્લામાં 24 જેટલા મરીન કમાન્ડો પણ તહેનાત કરવામાં આવ્યા છે.